ພໍ່ຄ້າອາວຸດເຖື່ອນທີ່ຖືກຈັບ ໃນອັຟການິສຖານ ບໍ່ແມ່ນທະຫານອີຣ່ານ
ອົງການເນໂຕ້ກ່າວວ່າ ພໍ່ຄ້າອາວຸດເຖື່ອນທີ່ຖືກຈັບ ເປັນຄົນອັຟການິສຖານເອງ.
ອົງການເນໂຕກ່າວວ່າ ຜູ້ຕ້ອງສົງໄສລັກລອບຄ້າອາວຸດຄົນນຶ່ງ ທີ່ຖືກຈັບໄດ້ໃນອັຟການິສ ຖານນັ້ນ ບໍ່ແມ່ນສະມາຊິກກຳລັງພິທັກປະຕິວັດຂອງອີຣ່ານ ຕາມທີ່ໄດ້ມີການລາຍງານ ກ່ອນໜ້ານີ້ ກອງກຳລັງໃຫ້ຄວາມຊ່ອຍເຫຼືອ ໃນການຮັກສາຄວາມສະຫງົບຂອງນາໆຊາດ ພາຍໃຕ້ ການນຳພາຂອງອົງການເນໂຕ້ກ່າວໃນວັນສຸກມື້ນີ້ວ່າ ລາຍງານສືບລັບໃນຂັ້ນຕົ້ນ ແມ່ນ ບໍ່ຖືກຕ້ອງ ແລະຜູ້ຊາຍຄົນນີ້ບໍ່ແມ່ນສະມາຊິກຂອງກຳລັງໜ່ວຍ Al-Quds ຊຶ່ງເປັນກຳລັງ ພິເສດຂອງອີຣ່ານນັ້ນ ຖະແຫຼງຂ່າວສະບັບນຶ່ງຂອງກຳລັງນາໆຊາດຍັງສືບຕໍ່ຢືນຢັນວ່າ ຜູ້ຕ້ອງສົງໄສຄົນນີ້ອາດມີຄວາມສຳພັນກັບອົງການຂອງພວກກະບົດຫຼາຍໆກຸ່ມ ຜູ້ຊາຍຄົນນີ້ໄດ້ຖືກຈັບໃນມື້ວັນເສົາແລ້ວ ທີ່ແຂວງການດາຮາໃນພາກໃຕ້ອັຟການິສຖານ ບ່ອນທີ່ກໍາລັງປະສົມພວມທຳການບຸກໂຈມຕີພວກຫົວຮຸນແຮງທາລີບານ ລາວໄດ້ຕົກ ເປັນເປົ້າ ຍ້ອນໄດ້ໃຫ້ຄວາມຊ່ອຍເຫຼືອໃນການຂົນອາວຸດຂ້າມຊາຍແດນຈາກອີຣ່ານເຂົ້າ ໄປໃນອັຟການິສຖານ ເຈົ້າໜ້າທີ່ຂອງກອງທັບສະຫະລັດ ໄດ້ກ່າວຫາອີຣ່ານວ່າ ໃຫ້ການສະໜັບສະໜຸນໂດຍກົງແກ່ ພວກຫົວຮຸນແຮງທາລີບານ ໂດຍໃຫ້ການຝຶກແອບ ແລະອຸບປະກອນແກ່ກຸ່ມດັ່ງກ່າວ ຊຶ່ງໃນ ຂະນະດຽວກັນ ກໍໃຫ້ຄວາມຊ່ອຍເຫຼືອທາງດ້ານການເງິນ ແກ່ລັດຖະບານອັຟການິສຖານ ອີຣ່ານຢືນຢັດວ່າເງິນທີ່ຕົນໃຫ້ລັດຖະບານອັຟການິສຖານນັ້ນແມ່ນເປັນການຊ່ອຍເຫຼືອ ແລະ ສຳລັບບູລະນະສ້າງສາປະເທດຊາດ ນອກນັ້ນເຕຫະຣ່ານຍັງໄດ້ຄັດຄ້ານ ຕໍ່ການມີໜ້າຂອງ ກຳລັງນາໆຊາດຢູ່ໃນອັຟການິສຖານນຳດ້ວຍ